Ator i agns Cuarante dal secul passât la culumie
paisane e passave sot la vôs S.C.G.,
Stale, Ciôt e Gjalinâr, la miôr ere la C. grande fieste pagane cul purcit su la
bree .
Si faseve di
dut par tignî il purcit, e chei che a no lu vevin a gioldevin di une part di
rosari da bande di chei che a lu vevin a titul compensatîf; mai che i vessin
zontât un fîl di luianie di sanc, par bonâ in plui de anime ancje il cuarp.
Finît di
purcitâ i scarts di chê puare bestie a finivin a boli intun cjalderon, zontâts
a sode, alum di rocje, talco, e vie indenant, il parcèal jere di fâ il savon in
cjase .
Prin di lâ a
scuele mê mari mi bruntulave simpri; “Laviti la muse, i pîts, las mans, brut
mus di un soç!”
E jo tal
riuç fûr cjase la ubidivi, doprant il savon (di cjase) e dopo mi inviavi a
scuele, ma chi al vignive il biel…
Ducj i cjans e gjats dal borc mi corevin daûr;
un mi lecave las mans, chel altri muarduzave i sgarets cuvierts di cjalçuts in
lane di piore (di cjase ancje chê).
Un di il
cjan di Sisto cjaçadôr, clamât il “picje cjacis” par vie di chei vuès a viste e simpri plen di fan, mi à
muardût il barbuç puartantmi vie cuasi la gramule, furtune che Vigie potarie ma
la à tirade dongje cuntune lungje cusidure, fate cui imprescj e la trade di sio
marît Checo cjaliâr.
Cu la
sbessule feride, ai scugnût stâ cjase di scuele une setemane, mai pi tant ben!
Cuant che mê mari mi à ricompagnat, la siore mestre e à volût fâ indagjinis sul
cemût che cjans e gjats mi corevin daûr; tepe
come ca jeri no podevi jessi un sant Francesc, cuant che disèi che mi
lavavi cul savon (di cjase), la mestre e capî dut.
Puare gno
mari, par sparagnà no meteve dentri la
sode, cussì il savon al restave cul odôr
di cjar fraide, e le mestre le à conseade di doprâ il palmudiulive.
Dopo chest
Sant Francesc al à pierdût le aureole,
nie plui gjats e cjans daûr , e ancje i compagns di scuele no scjampavin vie
come prime, ma a stavin plui dongje a
nasâ il sparfum di palmudiulive.
No us conti
il dam procurât in famee, un palmudiulive al costave vot ûfs di gjaline, pari a
cuatri fertais che a lôr volte furnivin la cene par cuatri dîs.
Dopo chê volte mê mari no mi vosave tant a dimi “ Laviti la muse, i
pîts , las mans, brut mus di un soç.”
di Luciano Marinig
fur_Latn fur_Latn fur_Latn lim_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn